Tom Behnke (KF), 2012-11-29:
Afpresning af erhvervsdrivende er et problem.
Problemet fylder ganske vist ikke voldsomt meget i politiets statistik, men det skyldes jo, at en hel del af dem, der bliver afpresset, ikke tør andet end at betale.
De betaler for at få fred, for at få ro, for at kunne drive deres forretning videre, og de er bange for repressalierne, hvis de anmelder det.
Men det, man bare skal huske, er, at afpresningen først stopper den dag, hvor man siger fra, for er der først nogle kriminelle, der har fundet ud af, at de uden videre kan hente guld det pågældende sted, vil de blive ved med at gøre det.
Derfor er det vigtigt, at man som erhvervsdrivende, der bliver udsat for forsøg på afpresning, siger fra – at man ikke vil finde sig i det, at man anmelder det til politiet, at der kan blive gjort noget ved det.
Café Viking sagde stop.
Indehaveren ville ikke finde sig i det.
Hun gik til politiet, og hun gik også til offentligheden, for det er et ganske alvorligt problem.
Og hvis det ikke bliver stoppet, vil ikke bare den erhvervsdrivende blive udsat for mere og mere afpresning, men andre vil også blive udsat for afpresning, for de kriminelle skal nok hurtigt finde ud af at udvide markedet og finde flere og flere, som de kan presse penge af.
Derfor er det utrolig vigtigt, at det bliver anmeldt, og jeg tror, at den offentlighed, der har været omkring det, og den opbakning, der har været til Café Viking og ejeren, har vist, at når der kommer fokus på et problem, kan man også sende det klare signal til alle mulig andre, at det godt kan betale sig at sige fra.
Det nytter noget at sige fra, det giver mening at sige fra, og politiet tager det her problem meget alvorligt.
Anmeldelsen her blev jo behandlet ganske prompte.
Man fandt ud af, hvem gerningsmanden var, og gerningsmanden er allerede blevet dømt.
Det er faktisk en sag, der er gået ganske hurtigt gennem retssystemet, og det er imponerende og godt, og det skal både politi og domstole have ros for, for det er vigtigt at statuere, at man simpelt hen ikke vil finde sig i det her.
Spørgsmålet er, hvad omfanget af det her egentlig er.
Jeg tror, at det, at politiet sådan rent statistisk, sagsmængdemæssigt ikke har så voldsomt mange sager, garanteret er udtryk for, at der er mange, som ikke tør anmelde det.
Når jeg taler med erhvervsdrivende og med handlende, der kommer i områderne, får jeg i hvert fald det indtryk, at det her problem er af et større omfang end det, vi kan se af politiets statistikker.
Derfor er det vigtigt, at vi på en eller anden måde prøver – og det er så det, vores og de øvrige borgerlige partiers forslag til vedtagelse lægger op til – så vidt det overhovedet er muligt, at få afdækket, hvad omfanget er, og også at vi på en eller anden måde kan kommer lidt tættere på, hvad skyggetallene er, for at finde ud af omfanget af det.
Der jo nogle, der prøver at gøre det her til slet ikke at være et problem.
Jeg tror på, det er et problem, fordi mange ikke tør andet end at betale.
De er bange for, hvad der sker, hvis de ikke gør det.
Så det er vigtigt, at vi får så præcis en afdækning af problemets reelle omfang som muligt.
Det er også vigtigt, at vi har fokus på den her type kriminalitet.
Altså, alene det, at der er en erhvervsdrivende, der har sagt fra, at det har været til debat også i medierne, at Folketinget tager sig af det her og bekymrer sig om det, at vi diskuterer det, og at der bliver sat fokus på det her, kan være med til at sende det klare signal, at vi simpelt hen ikke vil finde os i den type kriminel adfærd i Danmark.
Det, at der bliver sagt klart fra, kan i sig selv have en effekt, og jeg mener, at denne forespørgselsdebat er et ganske glimrende eksempel på, at der er mulighed for at kunne sige fra. Vi har også været med til at formulere, at vi godt kunne tænke os at få set på strafniveauet.
Nu har vi jo set én afgørelse, men hvad er strafniveauet i øvrigt?
Spørgsmålet er, om der er så mange sager, at man overhovedet kan tale om et strafniveau, men det ville være rart at få det afdækket og prøve at høre f.eks. Rigsadvokaten, om man kan få et indtryk af, hvad strafniveauet typisk er i den her type sager.
Der er ingen tvivl om, at straffen også skal være markant og hård, sådan at de, der begår denne type kriminalitet, kan se, at det simpelt hen ikke kan betale sig at gøre det.
Vi støtter forslaget til vedtagelse, som vi selv er medforslagsstillere på, og takker for, at Dansk Folkeparti har rejst denne debat.